Partido MAN

**Partido MAN**, ofisialmente **Movementu Alsa Nashon**, ta un partido polítiko na Kòrsou di signatura sosialdemokrátiko. Originalmente M.A.N. tabata e abreviashon di *Movementu Antia Nobo* te ora ku e partido den su kongreso di 2005 a disidí di skrap e nòmber kompleto i e puntonan a disparsé. For di e tempu ei, MAN ta solamente un palabra. Desde 2021 partido MAN ta representá ku dos asiento den Parlamento di Kòrsou.

## Historia
E partido a wòrdu fundá riba 6 di febrüari 1971. Kofundadó, promé presidente i lider di partido tabata Don Martina.  E partido a adoptá un perfil sosialdemokrátiko i asina a pone su mes den e spektrum polítiko na banda robes di e partidonan bieu DP i NVP, pero tabata mas moderá ku FOL. Na e elekshonnan pa e konseho insular di Kòrsou na 1971 e partido a gana un asiento, pero dos aña despues na e elekshonnan di Parlamento di Antias Hulandes e partido no a logra ningun asiento. P'esei na 1975 nan a disidí di uni ku e partido mas grandi FOL, pa asina, komo partido grandi di banda robes, purba kibra e poder di e partidonan bieu DP i NVP. Esaki a logra: e FOL a bira e partido mas grandi den e elekshonnan di konseho insular di 1975 ku 8 di e 21 asiento i Don Martina a bira diputado den e Kolegio Ehekutivo na nòmber di MAN. Ademas, Wilson Godett por a tuma parti den e gobièrnu antiano na nòmber di FOL, despues ku e parti mas chikitu di PSD a bandoná e koalishon. Sinembargo, dos aña despues na 1977, e kombinashon-FOL a logra solamente 3 di e 12 asiento di Kòrsou den parlamento di Antias Hulandes (mes tantu ku FOL a logra den 1973 so), loke a pone ku FOL no a drenta e gobièrnu antiano i a pone ku e koalishon na nivel insular a ser detoná dor di NVP. Seguidamente FOL tambe a anulá su kooperashon ku MAN.

Na 1979, MAN a bira e gran ganadó den tantu e elekshonnan di konseho insular (6 di 21 asiento) komo e elekshonnan prematuro pa parlamento di Antias Hulandes (un mayoria apsoluto ku 7 di 12 asiento di Kòrsou). Don Martina a bira Promé Minister di Antia Hulandes i e partido tambe a suministrá e Ministernan di Finansa, Enseñansa, Asuntunan Sosial i Empleo i e Minister Plenipotensiario na Den Haag (Ronald Casseres). Despues ku inisialmente a keda ekskluí for di konseho ehekutivo, MAN a sera un akuerdo ku DP na 1980 i asina a drenta den gobièrnu insular di Kòrsou ku tres diputado, a kambio di DP su partisipashon den gobièrnu antiano. Na 1982 e gabinete a kai despues ku DP a blòkia nombramentu di un minister nobo. Den e elekshonnan parlamentario, MAN a pèrdè un asiento, pero a keda di leu e partido mas grandi ku seis di e diesdos asiento di Kòrsou i Martina despues a dirigí un gabinete nobo ku NVP. Ronald Casseres a keda nombrá gezaghebber di Kòrsou e mesun aña ei. E gabinete Martina a impedí eksitosamente e independensia di Antia, imponé pa Hulanda, pero na 1983 e mester a aksepta ku Aruba lo separá for di Antia na 1986, atkeriendo un ‘status aparte’ komo preparashon pa un independensia kompletu na 1996. Tambe na 1983, MAN a gana e elekshon di konseho insular ku 8 asiento (+2) i pues a keda den kolegio ehekutivo.

Welga di amtenarnan a brota na komienso di 1984 y na yüni e gabinete a kai despues ku e presidente di parlamento a retira su konfiansa den e gabinete. E ora ei NVP a forma un gabinete sin MAN, kende tambe a wòrdu ekspulsá for di e kolegio ehekutivo.

### Parlamento di Kòrsou
Despues di e disolushon di Antia Hulandes, e partido tabatin un representashon di solamente dos asiento den parlamento di Kòrsou, despues di un kaida di mas di 50% den voto durante elekshon 2010. Ora e partido a partisipá den e elekshon trempan di 19 di òktober 2012, el a mantene su 2 asiento. Despues di e elekshon di 5 di òktober 2016, e gabinete Koeiman a wòrdu formá, ku kua MAN a proveé ​​su di dos promé minister.

## Organisashon
### Lider di partido
* Don Martina (1971- )
* Charles Cooper (2003-2010)
* Eunice Eisden (2010-2012)
* Charles Cooper (2012-2013)
* Hensley Koeiman (2013-2019)
* Steven Martina (2020-2023) 
* Giselle Mc William (2023-presente)